Patricia Plattner

D **Patricia Plattner** (* 22. Jänner 1953 z Gämf; † 5. Septämber 2016 au deert) isch e Schwyzer Filmmacheri gsii. 

## Lääbe
D Plattner het anne 1971 d Matura gmacht un isch druf an d École Supérieure d'Art Visuel (ESAV) z Gämf gange, wu si 1975 en Abschluss gmacht het. Derno het si z Gämf Chunschtgschiicht un Bildendi Chunscht studiert. In dr 1970er- un frieje 1980er-Johr het si an verschiidene Oort in dr Schwyz un im Uusland uusgstellt. Anne 1979 isch si mit eme Stipändium uf Vancouver gange. Iri Produktzioonsfiirma Light Night Production SA het si im Johr 1985 grindet. Si het in dr Johr druf e Hufe Film drait, vor allem Dokumäntazioone. Porträt sin unter anderem em Animazioonsfilmer Georges Schwizgebel, em Schriftsteller Nicolas Bouvier oder em Dirigänt Herbert von Karajan gwidmet gsii. Em Wiener Walzer isch d Filmeri z Wien, z Paris un z Lima noogange.

Dr Plattner ire Spiilfilmdebüt *Piano Panier ou La recherche de l'équateur* (1989) isch im Internazionaale Wettbewäärb vum Locarno Film Festival zaigt woore. D Reschiseeri isch sälbschtkritisch gsii mit irem Wäärch, wu si z Portugal iber e Frauefryndschaft drat het: Si hätt s Draibeuch gäärn umgschriibe un dr Schnitt nomool umgschafft. D Filmkritik he vo dr «Radikalität der Inszenierung» gschriibe, vum «Feingefühl» un vu de «Hingabe, mit welcher die beiden Frauen betrachtet werden, so als ob sich die Welt nur um sie drehen würde». Derzue het s ghaiße:: «Die ziselierten Dialoge erinnern entfernt an die sanfte Ironie jener von Eric Rohmer.» Iber *Les petites couleurs* (2002) hat mer im dytsche *Tagesspiegel* chenne lääse: «Die französisch-schweizerische Regisseurin Patricia Plattner will aufs Schöne hinaus», in dr Filmzytschrift *Schnitt* isch s «komisch Elemänt» vum Film as «glunge» fiirighoobe woore. In dr Schwyz het mer Veglyych zooge zum Alain Tanner. In dr Plattner irem letschte Film *Bazar* (2009), wu bim Festival International du Film Francophone z Namur zaigt wooren isch, hän d Bernadette Lafont un d Lou Doillon gspiilt

Bi dr Soledurner Filmdääg 2000 het d Plattner dr Prix UBS gwunne, bi dr Internazionaale Gränzland-Filmdääg Selb 2010 dr Publikumsbryys für *Bazar*. 

Fir d Seraina Rohrer isch d Patricia Plattner «aini vu dr Fraue, wu dr Schwyzer Film noohaltig breegt hän», gsii: «Im Realen und in der Fiktion gelang es ihr, Gefühlswelten ihrer Protagonistinnen und Protagonisten einzufangen und zu ergründen.» As Chlammere im Schaffe vu dr Plattner het d «dr Wunderfitz uf främdi Kultuure un d Faszinazioon vum Raise» gulte.

Syt dr 1980er Johr isch Carouge dr Lääbesmittelpunkt vu dr Patricia Plattner gsii. D Cinémathèque suisse het 2019 e *Rétrospective Patricia Plattner* zaigt.

## Film
* 1986: *La dame de pique* (Reschy)
* 1989: *Piano Panier ou La recherche de l'équateur* (Reschy un Draibuech)
* 1990: *Des tableaux qui bougent*, Georges Schwizgebel (Reschy)
* 1991: *Le sismographe, la lune et le léopard*, David Streiff (Reschy)
* 1993: *Le Hibou et la Baleine* (Reschy)
* 1994: *Le Livre de cristal* (Reschy)
* 1996: *Hôtel Abyssinie* (Reschy)
* 1997: *Une histoire qui enjambe les Alpes* (Reschy)
* 1999: *Made in India* (Reschy un Draibuech)
* 1999: *Maestro, Maestro* (Reschy)
* 2002: *Les petites couleurs* / *Die Freundin der Friseuse* (Reschy)
* 2004, mit Laurent Aubert, Ravi Goplan Nair und Johnathan Watts: *Les dieux ne meurent jamais* (Reschy)
* 2005: *Carnets de valse: Vienne – Paris – Lima* / *Walzer Tagebücher. Wien – Paris – Lima* (Reschy un Draibuech)
* 2009: *Bazar* (Reschy un Draibuech)

## Weblink
* d Patricia Plattner bi ''Women Make Movies'' (englisch)
* Webbresänz vu dr Produkzionsfirma Light Night (franzesisch, änglisch)

## Fueßnote